text: Ny fangeflugt i Horsens
  19 august 2015 kl. 07.24
  En 22-årig mand fra Hedensted er flygtet fra den lukkede psykiatriske afdeling i Horsens.
  
  Tirsdag eftermiddag kl. 14.05 lykkedes det en fange, der var fængslet i varetægtssurrogat, at stikke af fra Regionspsykiatrien i Horsens.
  Den 22-årige barrikaderede døren til sit værelse smadrede et vindue og stak af.
  Ifølge Horsens Folkeblad er den 22-årige sigtet for grov vold mod sin bror, trusler på livet mod sine forældre, ulovlig våbenbesiddelse og indbrud.
  Den 22-årige var anbragt på den Retspsykiatriske Afdeling i Risskov, men blev flyttet til Horsens i fredags, oplyser Region Midtjylland.
  Den 22 årige beskrives som muskuløs af bygning og 179 centimeter høj. Han har mørkt og kort hår og var iført cowboybukser med skrift og en mørk jakke, da han stak af.
  Ifølge regionen så har Regionspsykiatrien i Horsens overholdt alle retningslinjer bl.a. ved at have en vagt ved døren.
  Fangeflugten er den anden på kort tid. Den 30 juni lykkedes det en psykisk syg morder at flygte fra Regionspsykiatrien i Horsens.
  Lørdag skete der også en fangeflugt. Denne gang fra psykiatrisk afdeling E32 i Vejle.
  Hør TV SYDs reporter Verner Joost Hansen om Regionens reaktion. (Var.: 00.17 min.)
  